b'\n_START_ARTICLE_\nObservatorij Pulkovo\n_START_PARAGRAPH_\nObservatorij Pulkovo (rusko \xd0\x9f\xd1\x83\xcc\x81\xd0\xbb\xd0\xba\xd0\xbe\xd0\xb2\xd1\x81\xd0\xba\xd0\xb0\xd1\x8f \xd0\xb0\xd1\x81\xd1\x82\xd1\x80\xd0\xbe\xd0\xbd\xd0\xbe\xd0\xbc\xd0\xb8\xcc\x81\xd1\x87\xd0\xb5\xd1\x81\xd0\xba\xd0\xb0\xd1\x8f \xd0\xbe\xd0\xb1\xd1\x81\xd0\xb5\xd1\x80\xd0\xb2\xd0\xb0\xd1\x82\xd0\xbe\xcc\x81\xd1\x80\xd0\xb8\xd1\x8f - Pulkovski astronomski observatorij; okraj\xc5\xa1ava GAO RAN, koda IAU 084-Pulkovo) je glavni osnovni astronomski observatorij Ruske akademije znanosti. Le\xc5\xbei 19 km ju\xc5\xbeno od Sankt Peterburga na nadmorski vi\xc5\xa1ini 75 m Pulkovskih planot. Observatorij je skupaj z zgodovinskim jedrom Sankt Peterburga in nekaterimi drugimi spomeniki vpisan v Unescov seznam svetovne dedi\xc5\xa1\xc4\x8dine._NEWLINE_Observatorij so odprli leta 1839, glavni arhitekt je bil Brjullov. Zgradili so ga na ukaz carja Nikolaja I. po zamislih in na\xc4\x8drtih Friedricha von Struveja, ki je postal njegov prvi predstojnik. Leta 1862 ga je nasledil njegov sin Otto Vasiljevi\xc4\x8d. Opremili so ga s tedaj najbolj\xc5\xa1imi astronomskimi in\xc5\xa1trumenti, med njimi z najve\xc4\x8djim in najbolj\xc5\xa1im 380 mm refraktorjem, ki ga je izdelal von Fraunhofer._NEWLINE_Znanstvena dejavnost observatorija obsega prakti\xc4\x8dno vsa prednostna podro\xc4\x8dja temeljnih raziskav sodobne astronomije: nebesno mehaniko in zvezdno dinamiko, astrometrijo (geometri\xc4\x8dne in kinemati\xc4\x8dne parametre Vesolja), Sonce in povezave sistema Sonce-Zemlja, fiziko in razvoj zvezd, opremo in metodiko astronomskih opazovanj. Leta 2010 je imel observatorij 330 \xc4\x8dlanov, od tega 143 znanstvenih raziskovalcev (72 kandidatov in 27 doktorjev znanosti). V sklopu observatorija sta dve delujo\xc4\x8di opazovalni postaji: Gorska astronomsko-solarna postaja Kislovodsk GAO RAN na gori \xc5\xa0atd\xc5\xbeatmaz v republiki Kara\xc4\x8daj-\xc4\x8cerkezija in Postaja GAO RAN Observatorija Campo Imperatore v Italiji.'